OBH 2552/1999.
Az állampolgári jogok országgyűlési biztosának jelentése
Előadó: dr Schilling Rezső

Az eljárás megindulása:
	Panaszos beadványában sérelmezte, hogy különböző betegségekben szenved, ennek ellenére - személyes ellenszenv miatt - nem kap megfelelő egészségügyi ellátást, betegségeivel kapcsolatos panaszait szimulálásnak tekintik. Attól tart, hogy magas vérnyomása miatt agyvérézést kap.
	A panaszban foglaltakra figyelemmel alkotmányos emberi jogokkal összefüggő visszásság gyanúja miatt vizsgálatot rendeltem el, ennek keretében a Büntetésvégrehajtás Országos Parancsnokát az ügy kivizsgálására kértem fel.

Érintett alkotmányos jog:
Kérelemhez, panaszhoz való jog (Alkotmány 64. § )
Legmagasabb szintű testi egészséghez fűződő jog ( Alkotmány 70/D. § / 1 / - /2/ bek.

Alkalmazott jogszabályok:
1979. évi 11. Tvr. a büntetések és intézkedések végrehajtásáról
36. § (1) Az elítélt jogosult
a) a higiéniai feltételeknek megfelelő egészséges elhelyezésre, az egészségi állapotának és a szabadságvesztés végrehajtása alatti tevékenységének megfelelő élelmezésre, egészségügyi ellátásra;
b) a hozzátartozóival, valamint az általa megjelölt és a büntetés-végrehajtási intézet által engedélyezett személyekkel való levelezésre, a levelek gyakorisága és terjedelme nem korlátozott;
c) legalább havonként látogató fogadására; ha a büntetés-végrehajtási intézet biztonsága indokolja, az elítélt rácson keresztül beszélhet a látogatóval;
d) társadalmilag hasznos munka végzésére, a munka mennyiségének és minőségének megfelelő jövedelemre, munkavédelemre;
e) a nők és a fiatalkorúak a rájuk vonatkozó sajátos védelemre;
f) a már megállapított nyugellátások és baleseti nyugellátásának a meghatalmazott személy kezéhez vagy a büntetés-végrehajtási intézethez folyósítására, üzemi baleset esetén baleseti ellátásra és baleseti egészségügyi szolgáltatásra;
g) a büntetés-végrehajtási intézetben és a büntetés-végrehajtástól független szervhez közérdekű bejelentés, panasz, kérelem és jognyilatkozat előterjesztésére;

A vizsgálat megállapításai:
	A rendelkezésre álló iratokból és a Büntetésvégrehajtás Országos Parancsnokától kapott tájékoztatásból az ügyben a következőket állapítottam meg:
	Panaszost 1988. október hónaptól kezdődően több alkalommal gyógykezelték a Büntetésvégrehajtás Központi Kórházában és  az Igazságügyi Megfigyelő és Elmegyógyító Intézetben (IMEI), többek között magas vérnyomással. A vérnyomás értékét gyógyszeres kezeléssel minden esetben megfelelő szintre lehetett beállítani.
	Az 1998. év során 5, 1999-ben eddig 3 alkalommal ápolták kórházban. A kapott tájékoztatás szerint betegsége továbbra is a magas vérnyomás, az időközbeni orvosi vizsgálatok  azonban  szívkoszorúér-elégtelenséget,  a  hasi és medence - verőér  nagyfokú 

szűkületét, combverőér-elzáródást is igazoltak. Érsebész konziliárius konzervatív terápiát javasolt, érsebészeti műtétet nem.
	 Az IMEI 1998. szeptember hónapban gerincpanaszok miatt vizsgálta, a későbbiek során alkalmazott kezelés hatására gerincpanaszai nagymértékben csökkentek.
	Utoljára 1999. július hónapban állt  kórházi kezelés alatt, ennek eredményeként vérnyomás-értékei normalizálódtak, keringési, kardiális állapota jelenleg egyensúlyban van.
	A Büntetésvégrehajtás Országos Parancsnoka arról is tájékoztatott, hogy panaszost a büntetés-végrehajtás keretein belül is a mindenkori egészségi állapotának függvényében, az orvosszakma szabályai szerint látják el, kezelésében " személyes ellenszenv " nem játszik és nem játszhat szerepet.  Évente átlagosan két esetben kezelik kórházban, a köztes időszakokban biztosítják a rendszeres szakorvosi ellenőrzését. Az egészségügyi nyilvántartásban gondozott betegként regisztrálták, így  kórházba utalásáról indokolt esetben külön kérése nélkül is gondoskodnak.
	A tájékoztatás szerint panaszossal szemben felmerült a gyógyszerezés önhatalmú módosításának gyanúja is, amely okozhat vérnyomás értékében kiugrást. A leletek és kezelőorvosainak véleménye szerint általános állapota jobb, mint az különböző helyekre címzett panaszaiban, büntetés-félbeszakítási és áthelyezési kérelmeiben leírja. Jelenleg még betegszobai elhelyezésre sincs szüksége.
	Vizsgálatom eredményét összesítve megállapítom, hogy bár panaszos kétség kívül komoly betegségekben szenved, a  szükséges orvosi és gyógyszeres ellátást részére még a fogvatartás körülményei között is maximálisan biztosítják. Betegségének, helyzetének megitélésében feltehetően közrejátszik az a tény, hogy a rendelkezésre álló adatok szerint már több mint 10 évet töltött el a büntetés-végrehajtási intézetekben.
	Mindezekre tekintettel alkotmányos emberi jogokkal összefüggésben visszásságot nem állapítok meg és vizsgálatomat ajánlás nélkül lezárom.

Budapest, 1999. augusztus 11.

Gönczöl Katalin